11 skole in Noord-Kaap al gesluit weens koronavirus | Netwerk24
11 skole in Noord-Kaap al gesluit weens koronavirus
Deur Anena Burger 02 Julie 2020 13:40
Terwyl die Noord-Kaap se getal bevestigde koronavirusgevalle die 500-merk nader, is 11 skole in die provinsie al tydelik weens positiewe gevalle daar gesluit.
Geoffrey van der Merwe, woordvoerder van die Noord-Kaapse onderwysdepartement, sê die afgelope week is vier skole – die Hoërskool Duineveld in Upington, die Laerskool Delta in Vosburg, die Laerskool JJ Booysen in Loxton en die Kimberley Christelike Skool – gesluit.
Skole wat vroeër vir ontsmetting gesluit is, is die Laerskool Carnarvon, die Enoch Mthetho Secondary School en die Ikhwezi Lokusa Primary School in Noupoort, die Hoërskool Phillipstown, die Zingisani Primary School en die Hoërskool Veritas op De Aar en die Beacon Primary School in Kimberley.
Die Beacon Primary School en die Zingisani Primary School het reeds weer hul deure heropen. Die res heropen binnekort.
Van der Merwe sê dit is belangrik om daarop te let dat net enkele gevalle in dié skole aangemeld is, maar dat die departement in so 'n geval voorkomend optree deur dadelik 'n skool te sluit en te ontsmet.
"Ons werk ook saam met die gesondheidsdepartement om kontakte op te spoor."
Van der Merwe sê die departement sal ook seker maak dat onderwysers en leerlinge die nodige psigososiale ondersteuning kry.
"Ons is deurlopend besig om die situasie in al ons skole te monitor en volg al die stelsels en regulasies om die verspreiding van die virus te voorkom."
Die Noord-Kaapse gesondheidsdepartement het Woensdagaand gesê daar is nou 494 bevestigde gevalle van die koronavirus in die provinsie.